ರೂಡೋಲ್ಫ್ ವಿರ್ಚೊವ್

ರೂಡೋಲ್ಫ್ ವಿರ್ಚೊವ್ (1821-1902) ಒಬ್ಬ ಜರ್ಮನ್ ರೋಗವಿಜ್ಞಾನಿ.

 ಜನನ, ವಿದ್ಯಾಭ್ಯಾಸ 
ಈಗ ಪೋಲೆಂಡಿಗೆ ಸೇರಿರುವ ಪೊಮೆರಾನಿಯ ಎಂಬಲ್ಲಿ 1821 ಅಕ್ಟೋಬರ್ 13ರಂದು ಜನಿಸಿದ. ಜರ್ಮನ್ ಶರೀರಕ್ರಿಯಾವಿಜ್ಞಾನಿ ಯೋಹಾನೆಸ್ ಪೀಟರ್ ಮ್ಯೂಲರ್ (1801-58) ಎಂಬವನ ಶಿಷ್ಯನಾಗಿ ಬರ್ಲಿನ್ ವಿಶ್ವವಿದ್ಯಾಲಯದಿಂದ ವೈದ್ಯಕೀಯದಲ್ಲಿ ಪದವಿ ಗಳಿಸಿದ (1843).

 ವೃತ್ತಿಜೀವನ, ಸಾಧನೆಗಳು 
ಯುವ ಶಸ್ತ್ರವೈದ್ಯನಾಗಿ ಲ್ಯೂಕೀಮಿಯ ರೋಗವನ್ನು ಮೊತ್ತಮೊದಲು ನಿದಾನಿಸಿದ (1845). ಈತನ ಉಗ್ರ ರಾಜಕೀಯ ನಿಲವಿನ ಕಾರಣವಾಗಿ ಹುದ್ದೆ ಕಳೆದುಕೊಂಡ. ಹೀಗೆ ಒದಗಿದ ವಿರಾಮ ವೇಳೆಯಲ್ಲಿ ವ್ಯಾಧಿಗ್ರಸ್ತ ಊತಕಗಳ ಸೂಕ್ಷ್ಮದರ್ಶಕೀಯ ಅಧ್ಯಯನದಲ್ಲಿ ಮಗ್ನನಾದ. ಮುಂದೆ ಬರ್ಲಿನ್ನಿನಲ್ಲಿ ರೋಗವೈಜ್ಞಾನಿಕ ಅಂಗರಚನಾವಿಜ್ಞಾನದ (ಪ್ಯಾಥಲಾಜಿಕಲ್ ಅನಾಟಮಿ) ಪ್ರಾಧ್ಯಾಪಕ ಹುದ್ದೆಗೆ ನೇಮಕವಾಗುವ ವೇಳೆಗೆ (1850) ಈತನ ವೈದ್ಯಕೀಯ ಚಿಂತನೆಗಳು ಸ್ಫುಟಗೊಂಡಿದ್ದುವು. ಕೋಶ ಸಿದ್ಧಾಂತ (ಸೆಲ್ ತಿಯರಿ) ವ್ಯಾಧಿಗ್ರಸ್ತ ಊತಕಕ್ಕೂ ಅನ್ವಯಿಸುತ್ತದೆಂದು ತನ್ನ ಗ್ರಂಥದಲ್ಲಿ ಸಾಧಿಸಿದ (1858). ವಿರ್ಚೊವ್‌ನನ್ನು ಸಕಾರಣವಾಗಿಯೇ ಕೋಶೀಯ ರೋಗವಿಜ್ಞಾನದ ಜನಕನೆಂದು ಪರಿಗಣಿಸಲಾಗುತ್ತಿದೆ. ಹೀಗೆ, ಒಂದು ಶತಮಾನಾನಂತರ ಅರಳಿದ ಆಣವಿಕ ಜೀವವಿಜ್ಞಾನದ ಅಭಿವರ್ಧನೆಗೆ ಕೋಶೀಯ ರೋಗವಿಜ್ಞಾನವೊಂದು ಜಿಗಿಹಲಗೆಯಾಯಿತು. “ಎಲ್ಲ ಕೋಶಗಳೂ ಕೋಶಜನ್ಯವಾದವೇ” ಎಂಬುದು ಈತನ ಪ್ರಸಿದ್ಧ ಸೂಕ್ತಿ.

ಲೂಯಿ ಪಾಸ್ತರ್ (1822-95) ಸಮಕಾಲೀನವಾಗಿ ಮಂಡಿಸಿದ್ದ ವ್ಯಾಧಿಯ ಜೀವಾಂಕುರ ಸಿದ್ಧಾಂತವನ್ನು (ಜರ್ಮ್ ತಿಯರಿ) ವಿರ್ಚೊವ್ ನಿರಾಕರಿಸಿದ. ಇದು ಹೇಗೂ ಇರಲಿ, ಉಭಯ ಪ್ರಕಾರಗಳ ರೋಗಗಳೂ ಇವೆಯೆಂದು ಈಗ ತಿಳಿದಿದೆ. ಆದರೆ ಅಂದು ವಿರ್ಚೊವ್‌ನ ದೃಢಚಿಂತನೆಗಳ ಮತ್ತು ಹಠಮಾರಿತನದ ಫಲವಾಗಿ ಆತ ಬಹುತೇಕ ಒಂಟಿಯಾದ. ಎಂದೇ ಜೀವವಿಜ್ಞಾನ ಕ್ಷೇತ್ರ ತೊರೆದು ಮಾನವಶಾಸ್ತ್ರ (ಆಂತ್ರೊಪಾಲಜಿ) ಮತ್ತು ಪುರಾತತ್ತ್ವ ಶಾಸ್ತ್ರ (ಆರ್ಕಿಯಾಲಜಿ) ಕ್ಷೇತ್ರಗಳಲ್ಲಿ ಮೂಲಭೂತ ಸಂಶೋಧನಮಗ್ನನಾದ. ಟ್ರಾಯ್ ನಗರದ ಉತ್ಖನನದಲ್ಲಿ ಈತನ ಪಾತ್ರವಿತ್ತು.

ಮಾನವಶಾಸ್ತ್ರಾಧ್ಯಯನ ಈತನಿಗೆ ಒಂದು ಅಂಶ ಸ್ಪಷ್ಟಪಡಿಸಿತು: ಉಚ್ಚ ನೀಚ ಜನಾಂಗಗಳೆಂಬ ವಿಭೇದೀಕರಣ ನಿಸರ್ಗದಲ್ಲಿ ಅಮಾನ್ಯ. ಫಲವಾಗಿ ವ್ಯಾಧಿಗ್ರಸ್ತ ವ್ಯಕ್ತಿಯ ಶುಶ್ರೂಷೆಗಿಂತಲೂ ಅಂಥ ಸಮಾಜದ ಸುಧಾರಣೆ ತೀವ್ರ ಅಗತ್ಯ ಎಂಬ ನಂಬಿಕೆ ದೃಢವಾಗಿ ಬೇರುಬಿಟ್ಟಿತು. ಈ ನಿಟ್ಟಿನಲ್ಲಿ ವಿರ್ಚೊವ್ ರಾಜಕೀಯ ಪ್ರವೇಶಿಸಿ ಪ್ರಷ್ಯನ್ ಲೋಕಸಭೆಗೆ (ಪಾರ್ಲಿಮೆಂಟ್) ಆಯ್ಕೆಗೊಂಡ (1862). ಜರ್ಮನಿಯ ಏಕೀಕರಣವಾದ ಬಳಿಕ ರೈಚ್‌ಸ್ಟ್ಯಾಗ್‌ಗೂ ಚುನಾಯಿತನಾದ (1880).

ಜರ್ಮನಿಯ ಉದಾರವಾದೀ ಪಕ್ಷದ (ಜರ್ಮನ್ ಲಿಬರಲ್ ಪಾರ್ಟಿ) ಒಬ್ಬ ಸಕ್ರಿಯಾತ್ಮಕ ಸದಸ್ಯ ವಿರ್ಚೊವ್. ಇದರ ಸದಸ್ಯಸಂಖ್ಯೆ ಬಲುಕಡಿಮೆ. ಆದರೂ ತನ್ನ ನಿಲವಿನಿಂದ ಹಾಗೂ ವಾದವೈಖರಿಯಿಂದ ಈತ ಆ ಸಾಮ್ರಾಜ್ಯದ ಪ್ರಥಮ ಚಾನ್ಸಲರ್ ಬಿಸ್ಮಾರ್ಕ್‌ನ (1815-90) ಪ್ರತಿರೋಧ ಎದುರಿಸಬೇಕಾಯಿತು. ವಿರ್ಚೊವ್‌ನ ಸಾಮಾಜಿಕ ಕಳಕಳಿ ಆ ಮಟ್ಟದ್ದಾಗಿತ್ತು. ಆದರೂ ಈತ ಸಮಾಜವಾದಿ ಆಗಿರಲಿಲ್ಲ. ಡಾರ್ವಿನ್‌ನ (1809-82) ವಿಕಾಸವಾದವನ್ನು, ಇದು ಸಮಾಜವಾದೀಯ ಎಂಬ ಕಾರಣಕ್ಕಾಗಿ, ತೀವ್ರವಾಗಿ ತಿರಸ್ಕರಿಸಿದ.Hodgson, Geoffrey Martin (2006). Economics in the Shadows of Darwin and Marx. Edward Elgar Publishing., p. 14 Vucinich, Alexanderm (1988), Darwin in Russian Thought. University of California Press. p. 4  ಇತ್ತ ಬಿಸ್ಮಾರ್ಕ್ ಸಾಮಾಜಿಕ ಸುಧಾರಣೆಯನ್ನು ಸರ್ಕಾರದ ನೀತಿಯಾಗಿ ಅನುಷ್ಠಾನಿಸಲು ಮುಂದಾದಾಗ ವಿರ್ಚೊವ್‌ನ ಪಕ್ಷ ಕುಸಿಯಿತು. ಮುಂದಿನ ಚುನಾವಣೆಯಲ್ಲಿ ಈತ ತನ್ನ ಲೋಕಸಭಾ ಸದಸ್ಯತ್ವವನ್ನು ಕಳೆದುಕೊಂಡ.

 ನಿಧನ 
1902 ಸೆಪ್ಟಂಬರ್ 5ರಂದು ಬರ್ಲಿನ್ನಿನಲ್ಲಿ ನಿಧನನಾದ.

 ಉಲ್ಲೇಖಗಳು 

 ಹೊರಗಿನ ಕೊಂಡಿಗಳು 




 "The Former Philippines thru Foreign Eyes", available at Project Gutenberg (co-authored by Virchow with Tomás Comyn, Fedor Jagor, and Chas Wilkes)
 Short biography and bibliography in the Virtual Laboratory of the Max Planck Institute for the History of Science
 Students and Publications of Virchow 
 A biography of Virchow by the American Association of Neurological Surgeons that deals with his early work in cerebrovascular pathology
 An English translation of the complete 1848 "Report on the Typhus Epidemic in Upper Silesia" is available in the 2006 edition of the journal Social Medicine
 Some places and memories related to Rudolf Virchow
 Article on Rudolf Virchow in Nautilus  retrieved on 28 January 2017.



ವರ್ಗ:ರೋಗಶಾಸ್ತ್ರಜ್ಞರು
ವರ್ಗ:ರಾಜಕಾರಣಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ